આદિવાસી વિસ્તારોમાં જૂથ ગ્રામ પંચાયત હોય તો પણ દરેક ગામની એક ગ્રામ સભા હશે એમ ગુજરાત પંચાયત ધારો-1993 કહે છે. એટલે જો કોઈ ગ્રામ પંચાયતમાં પાંચ ગામો હોય તો ગ્રામ સભા પાંચ મળવી જોઈએ. આવું ક્યાંય થયું હોવાનું જાણમાં નથી. હકીકતમાં તો, ગ્રામ પંચાયતની ગ્રામ સભા પણ સારી રીતે મળતી નથી અને સરકારે ગ્રામ સભાએ કયાં કામો કરવાં તેની જે યાદી આપી છે તે કામો કરવા માટે પણ ગ્રામ સભા સક્ષમ નથી. ગ્રામ સભા જે ઠરાવો કરે છે તેનો અમલ ભાગ્યે જ થાય છે તે તો લગભગ તમામ ગ્રામ પંચાયતોનો અનુભવ છે. એટલે ગ્રામ સભા વિવિધ યોજનાઓના લાભાર્થીઓની પસંદગી ગ્રામ સભા કરે છે એ વાત તદ્દન જ ખોટી છે. આમ, ગ્રામ સભા પાસે કોઈ વહીવટી સત્તા વાસ્તવમાં છે જ નહિ અને તે મોટે ભાગે શોભા ગાંઠિયા જેવી જ છે. ગ્રામ સભાઓ મોટે ભાગે એ જ ઠરાવો કરે છે કે જે તેમને કરવાનું કહેવામાં આવે છે.